b'\n_START_ARTICLE_\nMarijonas Tamo\xc5\xa1auskas\n_START_PARAGRAPH_\nMarijonas Tamo\xc5\xa1auskas (1868 m. \xc5\xbdar\xc4\x97n\xc5\xb3 apylink\xc4\x97je \xe2\x80\x93 1926 m. sausio 11 d. Vilniuje. Palaidotas Tel\xc5\xa1i\xc5\xb3 raj. \xc5\xbdar\xc4\x97n\xc5\xb3 kapin\xc4\x97se) \xe2\x80\x93 Lietuvos mokslininkas geologas, akmens angli\xc5\xb3 telkini\xc5\xb3 paie\xc5\xa1kos specialistas.\n_START_SECTION_\nBiografija\n_START_PARAGRAPH_\nBaig\xc4\x99s Daugpilio realin\xc4\x99 gimnazij\xc4\x85, 1889 m. \xc4\xafstojo \xc4\xaf Krasnoufimsko kaln\xc5\xb3 pramon\xc4\x97s mokykl\xc4\x85, bet netrukus per\xc4\x97jo \xc4\xaf Peterburgo kaln\xc5\xb3 institut\xc4\x85. Dar tebestudijuojant\xc4\xaf jaunuol\xc4\xaf prof. Z. Voislovas pakviet\xc4\x97 dirbti \xc4\xaf dirvo\xc5\xbeemio tyrimo biur\xc4\x85, gars\xc4\x97jus\xc4\xaf ne tik dirvo\xc5\xbeemio tyrimu, bet ir anglies, r\xc5\xabd\xc5\xb3, naftos paie\xc5\xa1komis, o ypa\xc4\x8d artezini\xc5\xb3 \xc5\xa1ulini\xc5\xb3 gr\xc4\x99\xc5\xbeimo darbais. M. Tamo\xc5\xa1auskui buvo pavesta vadovauti geologini\xc5\xb3 tyrim\xc5\xb3 partijai, atlikusiai tyrimus \xc4\xafvairiose Rusijos vietose._NEWLINE_1898 m. pirmojo laipsnio diplomu baig\xc4\x97 Kaln\xc5\xb3 institut\xc4\x85 ir buvo paskirtas \xc4\xaf Peterburgo valstybin\xc4\xaf geologijos komitet\xc4\x85. Vadovavo geologiniams nauding\xc5\xb3j\xc5\xb3 i\xc5\xa1kasen\xc5\xb3 tyrimams Latvijoje \xe2\x80\x93 \xc5\xa0mardeno, Rygos, Tukumo gele\xc5\xbeinkelio sto\xc4\x8di\xc5\xb3 apylink\xc4\x97se. 1902 m. pakvie\xc4\x8diamas \xc4\xaf Sibiro gele\xc5\xbeinkelio valdyb\xc4\x85. Kaip \xc5\xbeym\xc5\xb3 specialist\xc4\x85 1908 m. j\xc4\xaf pakviet\xc4\x97 Rusijos-Azijos akmens anglies kasykl\xc5\xb3 bendrov\xc4\x97. \xc4\x8cia jis daugiausia vadovavo akmens anglies paie\xc5\xa1k\xc5\xb3 darbams, pasi\xc5\xbeym\xc4\x97jo kaip puikus specialistas ir sumanus vadovas. V\xc4\x97liau dirbo Vladivostoko anglies kasykl\xc5\xb3 pramon\xc4\x97s \xc4\xafmon\xc4\x97se, o nuo 1920 m. atliko geologinius tyrimus \xc5\xa0iaur\xc4\x97s ir Piet\xc5\xb3 Mand\xc5\xbei\xc5\xabrijos anglies baseine, surado auk\xc5\xa1tos r\xc5\xab\xc5\xa1ies telkinius._NEWLINE_1924 m. gr\xc4\xaf\xc5\xbe\xc4\x99s \xc4\xaf Lietuv\xc4\x85 prad\xc4\x97jo dirbti Lietuvos universiteto Matematikos-gamtos fakulteto geologijos katedros vyr. asistentu. 1924 m. vasar\xc4\x85 fakultetas i\xc5\xa1sir\xc5\xabpino l\xc4\x97\xc5\xa1\xc5\xb3 geologinei ekspedicijai, kuri tur\xc4\x97jo prad\xc4\x97ti Lietuvos nauding\xc5\xb3j\xc5\xb3 i\xc5\xa1kasen\xc5\xb3 \xc5\xbevalgyb\xc4\x85. Formalus ekspedicijos vadovas buvo tuometinis Geologijos katedros ved\xc4\x97jas olandas prof. Gerardas Leonardas Smit Sibinga, ta\xc4\x8diau fakti\xc5\xa1kai j\xc4\x85 organizavo ir lauko darbus atliko M. Tamo\xc5\xa1auskas. 1925 m. prad\xc5\xbeioje Matematikos-gamtos fakulteto mokslin\xc4\x97 taryba M. Tamo\xc5\xa1auskui suteik\xc4\x97 docento vard\xc4\x85, o po netik\xc4\x97to G. L. Smit-Sibingos pasitraukimo i\xc5\xa1 pareig\xc5\xb3, i\xc5\xa1rinktas Geologijos katedros ved\xc4\x97ju. Per tuos metus daug prisid\xc4\x97jo prie Lietuvos universiteto Matematikos-gamtos fakulteto baz\xc4\x97s i\xc5\xa1pl\xc4\x97timo. Jis tiesiogiai vadovavo fakulteto botanikos sodo irigavimo sistemos suk\xc5\xabrimo darbams. Atliko Fizikos-chemijos fakulteto r\xc5\xabm\xc5\xb3 statybos vietov\xc4\x97s grunto in\xc5\xbeinerinius geologinius tyrimus ir kitus darbus.'